SL Uradni list Evropske unije C 27/17

Povzetek sklepa Komisije

z dne 3. septembra 2014

v zvezi s postopkom na podlagi člena 101 PDEU in člena 53 Sporazuma EGP

(Zadeva AT.39574 – Čipi za pametne kartice)

(notificirano pod dokumentarno številko C(2014) 6250)

(Besedilo v angleškem, francoskem, nemškem in nizozemskem jeziku je edino verodostojno)

(2017/C 27/12)

Komisija je 3. septembra 2014 sprejela sklep v zvezi s postopkom na podlagi člena 101 Pogodbe o delovanju Evropske unije (PDEU). Komisija v skladu z določbami iz člena 30 Uredbe Sveta (ES) št. 1/2003 (1) v tem povzetku objavlja imena strank in glavno vsebino sklepa, vključno z vsemi naloženimi sankcijami, ob upoštevanju pravnega interesa podjetij do varovanja poslovnih skrivnosti. Različica celotne odločbe, ki ni zaupna, je na voljo na spletni strani Generalnega direktorata za konkurenco, na naslednjem naslovu:

http://ec.europa.eu/competition/antitrust/cases/

1. UVOD

Sklep ugotavlja kršitev člena 101 PDEU in člena 53 Sporazuma EGP ter nalaga globo naslednjim podjetjem: Infineon (Infineon Technologies AG), Philips (Koninklijke Philips NV in Philips France SAS), Samsung (Samsung Electronics Co Ltd in Samsung Semiconductor Europe GmbH) in Renesas (Renesas Electronics Corporation in Renesas Electronics Europe Ltd). Renesas je skupno podjetje podjetij Hitachi (Hitachi Ltd) in Mitsubishi (Mitsubishi Electric Corporation). Navedena podjetja so sodelovala v kartelu v zvezi s čipi za pametne kartice.

Čipi za pametne kartice se uporabljajo v različnih pametnih karticah, kot so kartice SIM za mobilne telefone, bančne kartice, kartice za plačljivo televizijo, osebne izkaznice, biometrične potne liste in prevozne kartice.

2. POSTOPEK

Zadeva se je začela s prošnjo podjetja Renesas za imuniteto leta 2008. Po inšpekcijskih pregledih je podjetje, ki opravljala dejavnosti podjetja Philips in podjetja Samsung v zvezi s čipi za pametne kartice, tudi zaprosilo za prizanesljivost in Komisiji predložilo ustrezne dokaze.

Komisija je začela postopek leta 2011 in začela tudi postopek poravnave s podjetji Philips, Renesas in Samsung. Vendar so bile razprave o poravnavi zaključene leta 2012, potem pa se je postopek začel zoper podjetje Infineon. Obvestilo o nasprotovanju je bilo 18. aprila 2013 poslano podjetju Renesas (in njegovima matičnima podjetjema Hitachi in Mitsubishi) ter podjetjem Samsung, Philips in Infineon.

Stranke so dobile dostop do spisa in imele možnost, da se branijo v zvezi s predhodnim mnenjem Komisije, in sicer pisno ter na ustnem zaslišanju, ki je potekalo 20. novembra 2013. Vsi naslovniki obvestila o nasprotovanju so sodelovali na ustnem zaslišanju.

Svetovalni odbor za omejevalna ravnanja in prevladujoče položaje je 1. septembra 2014 izdal pozitivno mnenje, pooblaščenec za zaslišanje je izdal končno poročilo 2. septembra 2014, Komisija pa je sklep sprejela 3. septembra 2014.

3. DEJSTVA

Sklep se nanaša na kartel med štirimi glavnimi dobavitelji čipov za pametne kartice (Renesas, Samsung, Infineon in Philips) v EGP prek mreže dvostranskih stikov, ki so potekali med letoma 2003 in 2005. Ob upoštevanju agresivnega vstopa na trg podjetij Samsung in Atmel leta 2003 in cenovnega pritiska dveh glavnih odjemalcev Axalto in Gemplus so se konkurenčni dobavitelji pametnih kartic odločili za tajno dogovarjanje in usklajevanje njihovega tržnega obnašanja. Štiri podjetja so dvostransko razpravljala o cenovnih in predcenovnih elementih, kot so proizvodna zmogljivost in izkoriščenost zmogljivosti, prihodnjem ravnanju na trgu, pa tudi o pogodbenih pogajanjih glede skupnih strank, ter izmenjavala konkurenčno občutljive informacije.

Kartel je trajal od 24. septembra 2003 do 8. septembra 2005, vendar je posamezno trajanje za posamezno stranko lahko krajše zaradi poznejšega vstopa ali zgodnejšega izstopa iz tega omrežja dvostranskih stikov. Trajanje kršitve v osnutku sklepa je 23 mesecev za podjetji Samsung in Renesas, 18 mesecev za podjetje Infineon ter 11 mesecev za podjetje Philips.

Vsak naslovnik je odgovoren sorazmerno za svojo udeležbo v protikonkurenčnih stikih in dogovorih, in sicer kot neposredni udeleženec ali kot matično podjetje, ker se ravnanje hčerinskega podjetja pripiše matičnemu, saj je matično podjetje v času kršitve odločilno vplivalo na ravnanje hčerinskih podjetij.

Sklep je naslovljen na naslednja podjetja za naslednja posamezna trajanja: podjetje Infineon (Infineon Technologies AG) od 24. septembra 2003 do 31. marca 2005 za njegovo usklajevanje s podjetji Samsung in Renesas; podjetje Philips (Koninklijke Philips NV in Philips France SAS) od 26. septembra 2003 do 9. septembra 2004; podjetje Renesas (Renesas Electronics Corporation, Renesas Electronics Europe Limited in Hitachi, Ltd in Mitsubishi Electric Corporation) od 7. oktobra 2003 do 8. septembra 2005; podjetje Samsung (Samsung Electronics Co., Ltd in Samsung Semiconductor Europe GmbH) od 24. septembra 2003 do 8. septembra 2005.

4. PRAVNA PRESOJA

Sklep ugotavlja, da so podjetja Renesas, Samsung, Infineon in Philips sodelovala v enotni in trajajoči kršitvi člena 101 PDEU in člena 53 Sporazuma EGP.

Kršitev se nanaša na dejavnost čipov za pametne kartice (čipi s SIM-om in čipi brez SIM-a) v celotnem EGP.

Stranke so imele enak cilj, in sicer omejiti in nadzorovati vpliv agresivnega vstopa na trg podjetja Samsung in cenovnega pritiska navzdol dveh glavnih odjemalcev. Stranke so tudi prevzele skupni vzorec ravnanja (enaka vrsta izmenjav, isti vpleteni posamezniki in časovna razporeditev stikov kot posledica poslovnega cikla ter prisotnost podjetja Samsung v Evropi). Čeprav je kršitev zajemala dvostranske stike med strankami, ti stiki pomenijo enotno in trajajočo kršitev.

Komisija meni, da imajo dokumenti, ki so jih predložili različnih prosilci za prizanesljivost, zadostno dokazno vrednost, vendar je sklenila, da enega od dokumentov, ki ga je predložilo podjetje Samsung razmeroma pozno, ne uporabi, ker je bil temu dokumentu dodan prevod, okoliščin te spremembe pa ni bilo mogoče zadostno pojasniti.

5. GLOBE

Pri določanju glob sklep upošteva Smernice o načinu določanja glob iz leta 2006 in določbe obvestila o prizanesljivosti iz leta 2006.

Osnovni znesek globe je določen kot delež prodaje blaga ali storitev podjetja, ki je neposredno ali posredno povezan s kršitvijo v upoštevnem geografskem območju, in glede na trajanje posamezne udeležbe. Dodan je še en del upoštevne vrednosti prodaje, zato da se podjetja ne bi nikoli več odločila za kartelno ravnanje.

Ni nobenih oteževalnih okoliščin, vendar obstajajo različne stopnje vpletenosti posameznih strank v kršitev, ki je upoštevano pri stopnjah posameznih glob. Podjetju Infineon se odobri zmanjšanje globe zaradi olajševalnih okoliščin. Poleg tega se vsem strankam zniža globa zaradi dolžine postopka, ki je trajal šest let in pol.

Odvračalni množitelj se naloži podjetjem Hitachi, Mitsubishi in Samsung, ker imajo ta podjetja posebno velik promet, ki presega prodajo blaga in sredstev, na katero se nanaša kršitev.

Zaradi njihovega sodelovanja na podlagi obvestila o prizanesljivosti iz leta 2006 sklep podeli podjetju Renesas imuniteto pred globami, podjetju Samsung pa znižanje globe za 30 %.

V skladu s členom 23(2) Uredbe (ES) št. 1/2003 so bile naložene naslednje globe:

(a) Infineon Technologies AG: 82 874 000 EUR;

(b) Koninklijke Philips N.V. in Philips France SAS, solidarno odgovorni: 20 148 000 EUR;

(c) Hitachi, Ltd, Mitsubishi Electric Corporation, Renesas Electronics Corporation in Renesas Electronics Europe Limited, solidarno odgovorna: 0 EUR; Hitachi, Ltd, samo odgovorno (ob upoštevanju uporabljenega odvračalnega množitelja): 0 EUR; Mitsubishi Electric Corporation, samo odgovorno (ob upoštevanju uporabljenega odvračalnega množitelja): 0 EUR;

(d) Samsung Electronics Co., Ltd in Samsung Semiconductor Europe GmbH, solidarno odgovorni: 35 116 000 EUR.

(1) UL L 1, 4.1.2003, str. 1.